På kjøpesenteret Vågsenteret i Ytre Enebakk selges nå pyramidespillet OneCoin, skriver Finansavisen onsdag. Under påskudd av å være det nye BitCoin handler det imidlertid om salg av pakker med såkalte «Tokens» som formerer seg i ekspressfart når det med jevne mellomrom gjennomføres splitt slik at antallet fordobles uten at det samtidig skjer noe med verdien.Alt handler om å verve nye medlemmer under seg. Det gir bonus i form av Tokens. Og å skaffe deltagere til kurs i OneCoin-verdenen. Det gir enda mer bonus.- Folk i bygda låner opp husene sine for å bli med og siden norske myndigheter ikke har sagt noe, selges dette som lovlig. Siste utvikling er at de lover 13 prosent rente på sparepenger hvis de settes inn på OneCoin sparekonto, sier en kilde til Finansavisen.Han har sambygdinger som har investert 40.000 og 50.000 kroner og mer i OneCoin. Noen av dem har fått bonus på 36.000 kroner i form av såkalte Tokens.- Men hvis man velger å selge Tokens havner mann på bunn og må bygge seg opp igjen, sier kilden til Finansavisen.Det er lite informasjon om OneCoin ute. Ifølge Finansavisen blir interessenter i stedet bedt om å stille opp på medlemsmøter der de blir fortalt hvordan alt fungerer og at konseptet er lovlig i over 200 land. Av hjemmesiden fremgår det at det totalt er 1,3 millioner medlemmer i pyramiden. Gründeren er Ruja Ignatova som skal være en tidligere McKinsey-konsulent fra Bulgaria. Selskapet er etablert på Gibraltar.Finansavisen kan fortelle at startpakken koster 1.200 kroner, hvorpå det forespeiles gevinst på 24.000 kroner etter 18 måneder. Den største pakken innebærer investering på 338.000 kroner og forespeiler gevinst på 62 millioner. - Finanstilsynet har ikke vurdert OneCoin spesifikt, men publiserte i 2014 en generell advarsel om virtuelle valutaer og risikoen knyttet til dette, skriver senior kommunikasjonsrådgiver Jo Singstad i Finanstilsynet i en mail til Hegnar.no.- OneCoin bygger tilsynelatende på distribusjon gjennom Multi Level Marketing (MLM), og det er i realiteten i tillegg et spørsmål om det er snakk om ulovlig pyramidespill, avslutter Singstad. Det er momenter som vurderes av Lotteri og Stiftelsestilsynet.- OneCoin er ikke, og kan ikke, betraktes som en Ponzi-svindel på grunn av at flere vesentlige punkter av virksomheten klart skiller vår forretningsmodell fra Ponzi-svindler, skriver selskapet i en mail til Hegnar.no.- Vær oppmerksom på at selskapet forbereder, og snart vil publisere, juridiske betraktninger for alle landene vi opererer i, avslutter OneCoin.Les hele saken i dagens utgave av Finansavisen.